b'\n_START_ARTICLE_\nVili Ravnjak\n_START_SECTION_\n\xc5\xbdivljenjepis\n_START_PARAGRAPH_\nRodil se je 31. 3. 1960 v Celju. Otro\xc5\xa1tvo je pre\xc5\xbeivel v kme\xc4\x8dkem okolju na Zre\xc5\xa1kem Pohorju, od koder izvirajo njegovi star\xc5\xa1i oz. predniki. V Zre\xc4\x8dah je obiskoval osnovno \xc5\xa1olo, na kateri se je za\xc4\x8del \xc5\xbee pri dvanajstih letih ukvarjati s pisanjem in gledali\xc5\xa1\xc4\x8dem (kot osmo\xc5\xa1olec je s so\xc5\xa1olci leta 1975 uprizoril svojo prvo dramo\xc2\xa0Samotna ko\xc4\x8da). Po kon\xc4\x8dani srednji \xc5\xa1oli v Celju se je v leta 1979 vpisal na \xc5\xa1tudij dramaturgije na Akademiji za gledali\xc5\xa1\xc4\x8de, radio, film in televizijo v Ljubljani, kjer je diplomiral leta 1984._NEWLINE_Jeseni leta 1983 je prvi\xc4\x8d pri\xc5\xa1el \xc5\xbeiveti in delati v Maribor, kjer se je kot dramaturg zaposlil v Slovenskem narodnem gledali\xc5\xa1\xc4\x8du (SNG). V mariborskem gledali\xc5\xa1\xc4\x8du je ostal (z dvema vmesnimi prekinitvami) zaposlen vse do danes. Dva mandata (skupno enajst let) je opravljal delo umetni\xc5\xa1kega direktorja Drame.\xc2\xa0\xc2\xa0\n_START_SECTION_\nGledali\xc5\xa1ki opus\n_START_PARAGRAPH_\nGledali\xc5\xa1ko delo Vilija Ravnjaka obsega ve\xc4\x8d podro\xc4\x8dij \xe2\x80\x93 od prakti\xc4\x8dne in teoreti\xc4\x8dne dramaturgije, gledali\xc5\xa1ke zgodovine in antropologije, vodenja gledali\xc5\xa1\xc4\x8da, pedago\xc5\xa1kega dela do pisanja dramskih tekstov in gledali\xc5\xa1ke publicistike. Med letoma 1985\xe2\x80\x931989 je bil ravnatelj in umetni\xc5\xa1ki vodja Drame SNG Maribor, od leta 1985 do 1992 je vodil Dramski studio Maribor, med letoma 1998 in 2002 pa Gledali\xc5\xa1ko \xc5\xa1olo Maribor. Med letoma 2006 in 2013 je bil ponovno umetni\xc5\xa1ki direktor Drame._NEWLINE_Napisal je ve\xc4\x8d dram in scenarijev (objavljeni so v knjigi Feniksov let, 1998), igranih doma in v tujini, ter tri knjige gledali\xc5\xa1ke esejistike in strokovnih \xc4\x8dlankov (Mariborski gledali\xc5\xa1ki nemiri, 1990, Umetnost igre, 1991, Gledali\xc5\xa1\xc4\x8de kot stvarnost in iluzija, 2005). Leta 2012 je v elektronski obliki izdal dve knjigi dramskih besedil (Rimski dramski diptih in Misterijsko gledali\xc5\xa1\xc4\x8de).\n_START_SECTION_\nDuhovna dejavnost\n_START_PARAGRAPH_\nOb poklicnem umetni\xc5\xa1kem delu se Vili Ravnjak od leta 1987 stalno ukvarja z duhovnim delom na sebi in s prou\xc4\x8devanjem ezoteri\xc4\x8dnih tradicij, od leta 1992 pa tudi s posredovanjem teh znanj drugim. Najprej se je sre\xc4\x8dal z intenzivom razsvetljenja, sledilo je ukvarjanje s kabalo, tantro, jogo, reikijem, reinkarnacijsko terapijo, zen meditacijo ... Od leta 2002 se najve\xc4\x8d posve\xc4\x8da izro\xc4\x8dilom budizma in meditacijski jogi. \xc4\x8ceprav je na svoji duhovni poti spoznal mnoge izjemne duhovne u\xc4\x8ditelje, odli\xc4\x8dne smeri in \xc5\xa1ole, prejel razli\xc4\x8dne iniciacije ..., je kljub temu ostal zvest sebi in tako zunaj vseh duhovnih organizacij ter gibanj._NEWLINE_Leta 1992 je za\xc4\x8del s predavanji in vodenjem delavnic ter seminarjev novodobne duhovnosti (Ezoteri\xc4\x8dni seminar, 1992\xe2\x80\x931996, Seminar reinkarnacijske terapije od 1994 dalje, \xc5\xa0ola misti\xc4\x8dnega reikija od 1996 dalje, Meditacijska sre\xc4\x8danja, 1997\xe2\x80\x932001 ...).\xc2\xa0V devetdesetih letih je bil med tistimi, ki so v Sloveniji napravili najve\xc4\x8d za popularizacijo novodobne duhovnosti in ezoterike, zlasti kot avtor poljudnoznanstvene televizijske serije v desetih delih\xc2\xa0Tretje oko\xc2\xa0(Televizija Slovenija, 1998)._NEWLINE_Napisal in objavil je ve\xc4\x8d knjig (Spoznavanje Vi\xc5\xa1jega Jaza,\xc2\xa01993,\xc2\xa0Smaragdna pot,\xc2\xa01999,\xc2\xa0O poteh samospoznavanja\xc2\xa0(scenarij in komentar serije Tretje oko), 1999,\xc2\xa0Prebujanje v svetlobo, 2002,\xc2\xa0Lotosov cvet nad vodno gladino,\xc2\xa02011). Za Radio Maribor je leta 1993 posnel serijo radijskih predavanj\xc2\xa0Vodnarjev \xc4\x8das.\xc2\xa0Leta 2005 sta v tiskani in elektronski obliki iz\xc5\xa1li novi izdaji knjig\xc2\xa0Spoznavanje Vi\xc5\xa1jega Jaza\xc2\xa0in\xc2\xa0Kdo sem jaz? (Esej o poteh samospoznavanja)._NEWLINE_Jeseni leta 2010 je za\xc4\x8del znova \xc5\xa1ir\xc5\xa1e delovati kot duhovni u\xc4\x8ditelj. V Mariboru je organiziral skupinske meditacije za razvoj miru in so\xc4\x8dutja, jeseni leta 2011 je za\xc4\x8del s predavanji v svoji Duhovni \xc5\xa1oli, spomladi 2012 pa je na Pohorju vodil prvi meditacijski umik v ti\xc5\xa1ino.\xc2\xa0'